钦定古今图书集成/明伦汇编/官常典/第613卷 > 徐豁
## 钦定古今图书集成/明伦汇编/官常典/第613卷 > 徐豁

按《宋书良吏传》，“豁字万同，东莞姑幕人也，中散大夫
广兄子。父邈，晋太子左卫率。豁，晋安帝隆安末为太
学博士。桓元辅政，为中外都督谘议，致敬唯内外武
官，太宰司徒并非军职，则琅邪王不应加敬。元讽中
丞免豁官，元败，以为秘书郎，尚书仓部郎，右军何无
忌功曹，仍为镇南参军。又祠部永世令，建武司马，中”
军参军，尚书左丞。永初初，为徐羡之镇军司马，尚书
左丞，山阴令，历二丞三邑，精练明理，为一世所推。元
嘉初，为始兴太守。三年，遣大使巡行四方，并使郡县
各言损益。豁因此表陈三事，其一曰：“郡大田，武吏年
满十六，便课米六十斛，十五以下至十三，皆课米三
十斛。一户内随丁多少，悉皆输米。且十三岁儿，未堪
田作，或是单迥，无相兼通，年及应输，便自逃逸。既遏
接蛮俚，去就益易。或乃断截支体，产子不养，户口岁
减，实此之由。谓宜更量课限，使得存立。今若减其米
课，虽有交损，考之将来，理有深益。”其二曰：“郡领银民
三百馀户，凿坑采砂，皆二三丈，功役既苦，不顾崩压，
一岁之中，每有死者。官司检切，犹致逋违，老少相随，
永绝农业，千有馀口，皆资他食，岂唯一夫不耕，或受
其饥而已，所以岁有不稔，便致甚困。”寻台邸用米，不
异于银，谓宜准银课米，即事为便。其三曰，中宿县俚
民课银，一子丁输，南称半两。寻此县自不出银。又俚
民皆巢居鸟语，不闲货易之宜，每至买银，为损已甚。
又称“两受入，易生奸巧，山俚愚怯，不辨自申。官所课
甚轻，民以所输为剧。今若听计丁课米，公私兼利，在
郡著绩。”太祖嘉之，下诏曰：“始兴太守豁，洁己退食，恪
居在官，政事修理，惠泽霑被。近岭南荒弊，郡境尤甚，
拯恤有方，济厥饥馑，虽古之良守，蔑以尚焉。宜蒙褒
贲，以旌清绩。可赐绢二百疋，谷千斛。”五年，以为持节、
督广交二州诸军事、宁远将军、平越中郎将、广州刺
史。未拜，卒，时年五十一。太祖又下诏曰：“豁廉清勤恪，
著称所司，故擢授南服，申其才志。不幸丧殒，朕甚悼
之。可赐钱十万，布百疋，以营葬事。”